[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 10.3.2009

COM(2009) 99 окончателен

ДОКЛАД НА КОМИСИЯТА ДО СЪВЕТА И ЕВРОПЕЙСКИЯ ПАРЛАМЕНТ

ГОДИШЕН ДОКЛАД ЗА ХОНКОНГ ЗА 2008 Г.

Специален административен район Хонконг: Годишен доклад за 2008 г.

Резюме

Единадесет години след като Хонконг бе предаден на Китай прилагането на принципа „една страна — две системи“ продължава да е задоволително, като запазва начина на живот, върховенството на закона и основните свободи в Хонконг. През 2008 г. сътрудничеството с ЕС, благоприятствано чрез взаимно прагматичен подход, постигна добър напредък, като бе допълнително засилено чрез програмата на ЕС за бизнес информация. След спад в края на 90-те години икономиката на Хонконг се съживи, по-конкретно след като Китай даде тласък на местния туризъм и предостави на Хонконг привилегирован достъп до пазарите на континента. Сега икономиката е сериозно засегната от глобалната финансова криза, която връхлетя върху сектора на услугите с пълна сила. Темпото на реформите с оглед на въвеждането на всеобщо избирателно право за определянето на главен изпълнител през 2017 г. и на законодатели през 2020 г. остава повод за опасения.

Въведение

В своето съобщение веднага след предаването на Хонконг на Китай през 1997 г. Комисията пое ангажимент да издава годишен доклад за развитието на събитията в специалния административен район Хонконг. Това е единадесетият такъв доклад.

Вече изминаха единадесет години, откакто Хонконг стана специален административен район (САР) на Китайската народна република въз основа на принципа „една страна — две системи“, установен в Китайско-британската декларация и Основния закон на Хонконг. Основният закон, който породи действие на 1 юли 1997 г., гарантира системата за пазарна икономика, бизнес средата, защитата на върховенството на закона и основните права и свободи на Хонконг през следващите 50 години. През тези единадесет години този принцип действаше добре.

Хонконг е важен партньор за Европейския съюз, като и двете страни имат общи ценности и интереси в икономическата, търговската, регулаторната, социалната и културната област. Отношенията между ЕС и Хонконг продължават да се развиват в тези области от 1997 г. насам. Отношенията ЕС—Хонконг се разшириха през последната година и бяха открити нови области на сътрудничество в сфери като околната среда, авиацията, конкуренцията и образованието. ЕС има голям интерес от това автономията и свободите, на които се радват жителите на Хонконг, да продължат и подкрепя стъпките към един бърз и значителен напредък към всеобщо избирателно право съгласно предвиденото в Основния закон.

Развитие на събитията в икономически план

Хонконг, като отворена икономика и международен финансов център, все повече интегриран с икономиката на континентален Китай и зависим от износа за пазарите на САЩ и на ЕС, не можа да избегне удара на глобалната финансова и икономическа криза. Икономиката му претърпя бързо забавяне през 2008 г., въпреки че успя да постигне добър ръст от около 5,7 % през първата половина на годината. Хонконгският пазар на ценни книжа също претърпя огромни колебания. Инфлационният натиск намаля към края на годината, като индексът на потребителските цени бе 3,1 % през месец ноември (от над 6 % в средата на 2008 г.). Фискалният резерв остана значителен и позволи на правителството да предприеме още мерки за стимулиране на фиска за справяне с кризата.

Както бе подчертано от Главния изпълнител Donald Tsang в изявлението му по политиката от месец октомври, предизвикателствата на Хонконг са да се справи с тежката външна финансова среда и да затвърди Хонконг като международен финансов център. Хонконг реагира на финансовата криза с мерки за укрепване на регулаторната рамка, осигуряване на ликвидност на финансовата система и обезпечаване на всички банкови депозити. При все това затягането на кредитите изостри затрудненията на много силно задлъжнели предприятия, особено на малките и средните предприятия (МСП) и трансграничните производители от делтата на Перлената река, където работната среда стана трудна поради нарастващите производствени разходи и отслабналото външно търсене. Схемите за финансиране за подпомагането им са осигурени от правителството на САР Хонконг.

Правителството на САР Хонконг посочи четири сектора на икономиката, които са особено уязвими по отношение на глобалната финансова криза — финансовите услуги, търговията и логистиката, туризма и свързаните с потреблението услуги и недвижимите имоти и строителството. Работната група по икономическите предизвикателства, председателствана от главния изпълнител, ще формулира конкретни варианти, чрез които правителството и бизнес общността да се справи с тези предизвикателства. При все това, тъй като последиците от финансовата криза продължават да се разпространяват, корпоративните рационализации и широкомащабните съкращения превръщат безработицата в едно от най-големите предизвикателства за Хонконг.

Министър-председателят Wen Jiabao повтори през месец октомври 2008 г., че Китай ще помогне на Хонконг да излезе от глобалната финансова криза, и формулира подробни указания за мерките за подкрепа — работа с финансовите регулатори на Хонконг по планове за непредвидени обстоятелства, изпълнение на ускорени инфраструктурни проекти, по-специално моста Хонконг—Макао—Zhuhai, разширяване на схемата за индивидуални пътуващи, оказване на подкрепа на МСП и гарантиране на стабилни доставки на храна за намаляване на инфлацията.

Хонконг продължава да преследва по-близка интеграция с континентален Китай по отношение на потоците от хора, знанието, услугите и ресурсите, по-специално чрез Споразумението за по-тясно икономическо партньорство (CEPA). Хонконг и континентален Китай подписаха основния текст на първото си споразумение за свободна търговия (CEPA I) през 2003 г. След пет допълнителни кръга CEPA се превърна до голяма степен в търговско споразумение „СТО—плюс“ за либерализация на услугите. Доставчиците на услуги на ЕС със седалище в Хонконг се ползват с преференциален пазарен достъп до континенталния пазар. От средата на 2008 г. общо 1 232 предприятия бяха регистрирани като доставчици на услуги в Хонконг съгласно CEPA, от които 144 са предприятия на ЕС със седалище в Хонконг.

По паричните въпроси Хонконг повтори, че ще запази фиксирания си паритет с щатския долар, който е в сила през последните 25 години. Отбелязва се също, че развитието на търговската дейност в ренминби (RMB) в Хонконг ще бъде допълнително разширено благодарение на подкрепата на континентален Китай за оказване на помощ на Хонконг във връзка с финансовата и икономическа криза. Хонконг ще продължи да бъде терен за изпитания на пилотни проекти за либерализация на RMB.

Сътрудничество ЕС—Хонконг

Отношенията между ЕС и Хонконг продължават да се разширяват от 1997 г. насам въз основа на общи интереси и взаимни опасения. Хонконг е стратегически търговски и инвестиционен партньор на ЕС и платформа за търговско и инвестиционно посредничество между ЕС и Китай. Съществува значително и прагматично двустранно сътрудничество, което бе засилено през 2008 г. в нови области от общ интерес.

През 2007 г. ЕС бе вторият по големина търговски партньор на Хонконг, изпреварен само от континентален Китай. От друга страна, Хонконг бе 15-ият по големина износен пазар за ЕС през 2007 г. Общата двустранна търговия между ЕС и Хонконг възлиза на 31,5 милиарда € за 2007 г. и нарасна с 3,9 % на 35,4 милиарда € през първите девет месеца на 2008 г. Тъй като европейските предприятия все повече установяват преки връзки с Китай, относителното значение на търговията през Хонконг намаля. Търговията ЕС—Китай през Хонконг като процент от общата търговия ЕС—Китай намаляваше стабилно от една трета през 2002 г. до около 13 % през първите 8 месеца на 2008 г.

ЕС бе най-големият чуждестранен инвеститор в Хонконг през 2006 г. (според последните налични данни), нареждайки се доста по-напред от САЩ и Япония, с изключение на континентален Китай и Британските Вирджински острови. От друга страна, Хонконг бе най-популярната дестинация за преки инвестиции за ЕС в Азия. Инвестициите на Хонконг в Европа се развиват стабилно и станаха вторият по големина източник на чуждестранни преки инвестиции от Азия, след Япония.

Хонконг е привлякъл много европейски граждани, които пребивават и работят на територията — общо 31 000 души към месец юни 2008 г. (официални данни на хонконгската имиграционна служба). Това е най-голямата концентрация на граждани на ЕС в Азия, поради което продължава да е мотивиращ фактор за ангажираността на ЕС в Хонконг. Присъствието на предприятия на ЕС в Хонконг продължава да се увеличава и обхваща много и различни сектори, по-специално финансовите услуги и бизнес услугите, търговията, търговията на дребно и транспорта. Към месец юни 2008 г. в Хонконг е имало 1 298 регионални централи и 2 584 регионални офиса, представляващи своите основни предприятия, които се намират извън Хонконг. Предприятията на ЕС продължават да са най-големият инвеститор на територията с 1 142 регионални централи и регионални офиса, установени в Хонконг.

Съобщението на Европейската комисия „ЕС, Хонконг и Макао: възможности за сътрудничество през периода 2007—2013 г.“ остава рамката на политиката, която е основен ориентир за отношенията на Европейския съюз с Хонконг. То определя редица трудни за постигане цели за постигане на напредък в отношенията ЕС—Хонконг чрез задълбочаване и разширяване на сътрудничеството в седем ключови области: търговия и митници, финанси, връзки между народите, транспорт, околна среда, здравеопазване и безопасност на храните.

Изпълнението на договорената политика и мерки за регулаторно сътрудничество в седемте сектора сега следва допълнително да се подсили с неотдавна стартираната отново програма на Европейския съюз за бизнес информация (EUBIP) за Хонконг и Макао, която ще ръководи програма с определяни от съдържанието събития до 2011 г. Програмата за бизнес информация ще бъде средство за насърчаване на по-добро разбирателство и обмен на знания между Хонконг и Европейския съюз с редица дейности за двустранно сътрудничество в области като търговията и инвестициите, финансовите услуги, транспорта и логистиката, околната среда, здравеопазването, безопасността на храните и продуктовата безопасност. През месец август 2008 г. бе стартирана покана за набиране на предложения, а договорът бе възложен на консорциум, сформиран от Европейката търговска камара в Хонконг, Института на Макао за търговия и насърчаване на инвестициите и Института по европеистика на Макао. Очаква се програмата за бизнес информация да започне да функционира изцяло в началото на 2009 г.

Вторият структурен диалог ЕС—Хонконг се проведе в Брюксел на 11 декември, постигайки напредък в двустранния диалог и сътрудничество в сферата на търговията, стандартите, защитата на интелектуалната собственост, инвестициите, митниците, конкуренцията, безопасността на храните, авиацията, околната среда, образованието и културата. Научните изследвания са възможна област на сътрудничество, а хонконгските организации могат да участват в програмата ICT/FP7.

Структурният диалог се превърна в ефективна платформа на високо равнище, предоставяща възможност на служителите и на двете страни да обсъждат въпроси от общ интерес. Тазгодишната среща посвети значителна част от дискусиите на глобалната финансова криза, като и двете страни оцениха отговора на съответния си ръководен орган. И двете страни се договориха да засилят двустранното сътрудничество посредством програмата на ЕС за бизнес информация, пакета от семинари Хонконг/Макао относно въпросите, свързани с ПИС и стандартизацията, както и посредством инициативи в областта на околната среда, творческите индустрии и обмена между народите.

Няколко двустранни посещения на високо равнище през 2008 г. допринесоха за укрепване на отношенията ЕС—Хонконг и за активизиране на инициативите за сътрудничество. Комисар Ковач посети Хонконг през януари с цел задълбочаване на митническото сътрудничество и започна предварителен диалог с правителството на САР Хонконг по въпроса за директивата на ЕС за данъчното облагане на спестяванията. През месец юни комисар Кунева посети Хонконг, за да представи на бизнес общността политиките на ЕС за глобалното управление на продуктовата безопасност. Имаше и многобройни посещения в Хонконг от страна на служители на Комисията с цел проучване на сътрудничеството в области на политиката като околната среда, икономическите работи, информационните и комуникационните технологии и търговията. През април Главният секретар г-н Henry Tang посети Брюксел и се срещна с комисар Манделсън. Той призова за по-тесни връзки между ЕС и Хонконг.

Околната среда е една от ключовите области за засилване на сътрудничеството ЕС—Хонконг. Комисията приветства нарасналия интерес на правителството на САР Хонконг към климатичните изменения и указанията на политиката за нисковъглеродна икономика и това, че въпреки глобалната финансова криза ангажиментите на Хонконг по отношение на опазването на околната среда остават непроменени. Хонконг се вижда като имащ регионална роля, особено що се отнася до оказването на влияние на съседната му провинция, Guangdong, при определянето на инициативи, свързани с политиката, и има силното желание да си сътрудничи с континентален Китай за подобряване на качеството на въздуха в региона. В това отношение ЕС очаква с нетърпение да активизира инициативите си за сътрудничество с Хонконг за защита на околната среда и сътрудничество по програмата за глобалните климатични изменения. Разполагайки с най-големите финансови експертни знания и опит в Азия, добре регулиран пазар и добра система за арбитраж, Хонконг е също така сериозен кандидат да се превърне в регионална платформа за търговия за иновационни екологични финансови продукти, като евентуално се възползва от опита на ЕС в търговията с въглерод с европейската система за търговия (ЕСТ).

Комисията допринесе активно и за провеждането на консултационния процес на Хонконг относно законопроекта за конкуренцията, който ще бъде внесен в Законодателния съвет през законодателната сесия през 2008—2009 г. Комисията приветства ангажираността на правителството на Хонконг да гласува закон за междусекторната конкуренция, който ще помогне да се гарантират равни условия за конкуренция и ще засили конкурентоспособността на Хонконг в дългосрочен план. Освен това Комисията приветства бъдещите обмени и сътрудничество по неговото прилагане.

Предвид силните отношения ЕС—Хонконг в областта на авиацията, включително двустранните споразумения с повечето държави — членки на ЕС, Комисията предложи да установи контакти с Хонконг за хоризонтално споразумение за въздухоплавателни услуги, което ще осигури правна сигурност за съществуващите двустранни споразумения чрез включването на клауза за назначаване на Общността. След обмените през 2008 г. на експерти между ЕС и Хонконг среща на високо равнище е предвидена да се проведе през месец март 2009 г.

Публичната дипломация на ЕС в Хонконг бе ключов приоритет през 2008 г. с цел постигане на добавена стойност за усилията на публичната дипломация на държавите — членки на ЕС, в Хонконг. Хонконг е център на свободния печат и на свободата на словото в региона, водещ медиен възел и вход към континентален Китай. Усилията на Комисията следователно са съсредоточени върху това ЕС да добие по-голяма видимост в Хонконг и върху предоставянето на бърза и съществена информация относно политиките на ЕС за търговията и регулаторните му политики, относно енергетиката и климатичните изменения, междукултурния диалог и ролята на ЕС на световната сцена.

Развитие на политическите събития

В съответствие с ангажимента си от 1997 г. към Европейския парламент Комисията продължи да следи отблизо развитието на институционалните и обществените събития в Хонконг през 2008 г. Едно от тях е демократичното развитие на Хонконг и процеса му към всеобщо избирателно право съгласно определеното в Основния закон на Специален административен район Хонконг.

2008-а година започна с ясен ангажимент от страна на правителството на САР към осъществяването на всеобщото избирателно право и на конкретни срокове, за да се извърши това навреме за преките избори за главен изпълнител през 2017 г. и на законодателен съвет през 2020 г., след решението, произнесено от Постоянния комитет на Националния народен конгрес на 29 декември 2007 г. Европейският съюз редовно е изразявал подкрепата си за бърз и съществен напредък към крайната цел на всеобщото избирателно право в Хонконг. Ето защо, на 24 януари ЕС изрази своето разочарование от отпадането на възможността за всеобщо избирателно право за 2012 г., при положение че болшинството от жителите на Хонконг подкрепят бързата и по-голяма демокрация, както призна правителството на САР Хонконг през месец декември 2007 г. Винаги сме вярвали, че бързият напредък към всеобщо избирателно право в Хонконг в съответствие с Основния закон би бил във висш интерес както на Хонконг, така и на Китай. Ето защо, се надяваме, че всички съответни страни ще работят за изготвяне на конкретни предложения във връзка с разширено избирателно право за изборите през 2012 г. на главен изпълнител и на законодателен съвет, които избори ще придвижат Хонконг към пълно всеобщо избирателно право.

Правителството на САР заяви, че през следващите четири години дискусията ще бъде съсредоточена върху това как да се изменят изборните методи за изборите на главен изпълнител и на законодателен съвет през 2012 г. През месец февруари Главният изпълнител Donald Tsang назначи 30-членна работна група по конституционното развитие, която да проучи осъществимите варианти за изборите за 2012 г. В годишното си изявление по политиката от 15 октомври 2008 г. Главният изпълнител Donald Tsang призна, че сроковете за всеобщо избирателно право, предоставени от Постоянния комитет на Националния народен конгрес, се радват на широка подкрепа в общността. Очаква се правителството да се допита до обществеността през първата половина на 2009 г. относно методите за избор на главен изпълнител и на членове на законодателния съвет през 2012 г.

Изборите за законодателен съвет през 2008 г. се проведоха на 7 септември под професионалния надзор на Комисията по изборните въпроси. В законодателния съвет има 60 места, като 30 законотворци се избират по географски избирателни райони с преки избори, а 30 законодателни съветници се избират по функционални избирателни райони. Със 142 кандидати за места по географски избирателни райони тези избори за законодателен съвет се превърнаха в най-оспорваните избори в историята на Хонконг. Демократичният алианс за подобряване и напредък на Хонконг (DAB) остана най-голямата партия в Хонконг в законодателния орган, с 13 места в Законодателния съвет. Предишният му председател Jasper Tsang Yok-sing бе избран за председател на Законодателния съвет. Пандемократичният лагер спечели 23 от 60-те места в законодателния орган, позволявайки блокиращо малцинство за конституционните промени. Делът му в пряко избраните географски избирателни райони остава непроменен, с 60 % от гласовете. При все това, предвид естеството на избирателната система, партиите, подкрепящи правителството, запазват солидно мнозинство в законодателния орган.

Изборите бяха проведени честно и съгласно правилата. Цялостното провеждане на изборите бе друго доказателство за политическата зрялост на хонконгския народ и показа, че съществува здрава основа за бърз напредък към крайната цел на Основния закон — всеобщо избирателно право.

Това ще бъде важен законодателен период за Законодателния съвет, тъй като той ще обсъди предложението на правителството за конституционна промяна, по-специално предложението му за по-нататъшно демократизиране на изборния процес до 2012 г., което ще се нуждае от подкрепата на две трети от този Законодателен съвет.

Освен това през 2008 г. бе разширена системата на правителството за министерска отчетност с назначаването от Главния изпълнител на осем заместник-секретари и девет политически сътрудници съгласно системата за политически назначения, за да работят в тясно сътрудничество с началниците на правителствените бюра и държавните служители и да помагат за изпълнението на политиките на правителството.

Комисията отбелязва, че както през минали години, основните права и свободи, гарантирани в Основния закон, са били защитени от независими съдилища и правоприлагащи агенции. Съдебната система и правоприлагащите служби в Хонконг продължават да показват добри резултати. През 2008 г. имаше редица дела, в които съдът упражни правото си на контрол, срещу административни решения, засягащи важни конституционни въпроси. През месец декември Върховният съд се произнесе срещу процедурата на Имиграционния отдел за разглеждане на исковете по случаи на мъчения, подадени от лица, търсещи убежище, тъй като не е позволила на ищците да имат правен представител на всеки етап от процеса на разглеждане, и заяви, че процедурата е в нарушение на международните задължения на Хонконг в съответствие с Конвенцията на Организацията на обединените нации за мъченията. В отделно дело, в което съдът упражни правото си на контрол, Върховният съд се произнесе срещу решението на правителството да лиши всички затворници от избирателните им права, независимо от присъдата им. Съдът подчерта, че забраната е в разрез с право, гарантирано по конституция съгласно Основния закон и Хартата на Хонконг за правата. Предвид тези дела, в които съдът упражни правото си на контрол, Министърът на правосъдието Wong Yan-lung отбеляза, че съдебната система на Хонконг е предоставила на правителството важни и практически насоки в областите, в които съответните правни разпоредби може да са двусмислени.

При все това административните решения за недопускане на граждани на други държави на територията на Хонконг за щафетата за олимпийския огън през месец май породиха загриженост, както и неприключилите съдебни дела за нелицензирана радиостанция на активисти, подкрепящи демокрацията. Обвиняемите твърдят, че режимът на Хонконг за издаване на лицензи за радиоразпространители е противоконституционен, тъй като предоставя на главния изпълнител неограничена свобода при вземането на решения по заявления за лиценз за радиоразпространител, което би могло да наруши свободата на изразяване. Повдигнатите срещу тях обвинения бяха отхвърлени от магистрат Douglas Yau въз основа на решението му, че лицензионната система е в нарушение на разпоредбите на Основния закон относно свободата на словото. Това решение бе отменено от Апелативния съд на 12 декември, който се произнесе в полза на хонконгското правителство. Съдът прецени, че оспорването на конституционосъобразността на лицензионния режим не може да бъде използвано като средство за защита в наказателно производство, и върна делото на магистрата за преразглеждане.

Комисията приветства въвеждането в действие на законопроекта за расовата дискриминация, който бе приет с единодушие от Законодателния съвет на 10 юли и съгласно който дискриминацията, тормозът и оклеветяването на расова основа са незаконни и който ще разшири компетентността на Комисията за равни възможности, за да обхване и дискриминацията на расова основа. Този законопроект е важна стъпка към създаването на по-равноправно общество в Хонконг. Ние приветстваме и законодателния акт, публикуван на 6 юни 2008 г., за извършване на реформи в областта на гражданското правосъдие, с цел да се подобри ефективността от гледна точка на разходите на гражданското съдопроизводство и да се намалят сложността и забавянето на съдебното решаване на спорове в Хонконг. Очаква се тези реформи да влязат в сила през месец април 2009 г.

В региона Хонконг ще се опита да запази позицията си на регионален център на търговията, услугите и медиите. Успешното домакинство на Хонконг на Олимпийските игри за конен спорт през месец август и на Параолимпийските игри през месец септември потвърждава репутацията му на столица за мултикултурни срещи в Азия, единствено по рода си място, където „Изтокът се среща със Запада“.

Изгледи за бъдещето

Смекчаването на въздействието на финансовата криза в реалната икономика ще бъде неотложно предизвикателство за правителството на САР Хонконг. Създаването на повече възможности за работа, стимулирането на вътрешното търсене и подкрепата за малките и средните предприятия ще бъдат на едни от първите места в програмата на правителството на САР Хонконг, като в същото време се запази ролята на Хонконг на международен финансов център и център на услугите за Азия. Главният изпълнител Donald Tsang каза в изявлението си по политиката за 2009 г., че Хонконг трябва да се постарае да „превърне финансовата криза в благоприятна възможност“, и призова да се укрепи позицията на Хонконг на международен финансов център.

Бъдещето на Хонконг като международен финансов център е свързано с разширяването на икономическите му връзки с континентален Китай, и по-специално с региона на Перлената река, и с традиционните му връзки с Югоизточна Азия, освен с ключовите му характеристики, а именно добра правна среда, върховенство на закона, добър регулаторен режим и експертни финансови знания и опит. Хонконг ще продължи да играе ролята си във финансовото посредничество между континентален Китай и останалата част на света.

Широките европейски интереси в Хонконг, както посочва докладът, означават, че Хонконг ще продължи да бъде важен партньор за ЕС в Азия, заемайки централно място в отношенията на ЕС с континентален Китай. Като цяло Комисията предлага да продължи ефективния си ангажимент с правителството на САР Хонконг за подобряване на прагматичното ни сътрудничество с цел съвместно разглеждане на глобалните предизвикателства като финансовата криза, икономическата взаимозависимост и опазването на околната среда. В рамките на общото усилие за подобряване на прозрачността на международно равнище в отговор на финансовата криза Комисията и държавите — членки на ЕС, се надяват на готовността на САР Хонконг да започне сътрудничество с ЕС в областта на данъчното облагане посредством ефективен обмен на информация. Повече внимание следва да се отдели на увеличаването на контактите и обмените между народите, които ще позволят на Европа и Хонконг да се опознаят по-добре и да зачитат културното многообразие, което е черта, присъща както за Хонконг, така и за Европа.

Комисията признава, че като цяло принципът „една страна — две системи“ се спазва и работи добре в полза на жителите на Хонконг. Важно е САР Хонконг да продължи да сe радва на висока степен на автономност по икономическите, търговските, фискалните, финансовите и регулаторните въпроси. ЕС подкрепя категорично постоянната стабилност и просперитет на Хонконг. Ние вярваме, че най-добрият начин те да се гарантират е Хонконг да премине към система на всеобщо избирателно право съгласно предвиденото в Основния закон. Демократичното развитие на Хонконг е важно за ЕС.